DTAC กระฉูดกว่า 6% วอลุ่มคึกคัก หลายโบรกฯเชียร์ซื้อ ชูทีเด็ดปันผลสม่ำเสมอ
DTAC กระฉูดกว่า 6% วอลุ่มคึกคัก หลายโบรกฯเชียร์ซื้อ ชูทีเด็ดปันผลสม่ำเสมอ ณ เวลา 10.34 น.อยู่ที่ 86.50 บาท บวก 5.00 หรือ 6.13% มูลค่าการซื้อขาย 477.28 ล้านบาท
27 เม.ย. 2558

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.34 น.อยู่ที่ 86.50 บาท บวก 5.00 หรือ 6.13% โดยเปิดตลาดที่ 83.00 บาท ปรับตัวขึ้นแตะระดับสูงสุดที่ 86.75 บาท ปรับตัวลงแตะระดับต่ำสุดที่ 82.50 บาท มูลค่าการซื้อขาย 477.28 ล้านบาท
 
บล. ทรีนีตี้ ระบุในบทวิเคราะห์ (27 เม.ย.) ว่า แนะนำ “ซื้อเก็งกำไร” DTAC ราคาเป้าหมาย 99.50 บาท/หุ้น โดยมองว่าราคาสะท้อนปัจจัยลบไปแล้ว พร้อมทั้งมองว่าบริษัทยังถูกกดดันในการแข่งขัน และ ARPU ที่ลดลงและยังไม่มีจุดแข็งเหนือกว่าคู่แข่ง และยังคงเน้นอยู่ในธุรกิจผู้ให้บริการมือถือเพียงอย่างเดียว ซึ่งต่างกับคู่แข่งอีก 2 ราย แต่บริษัทมีการจ่ายปันผลที่ดีและสม่ำเสมอถือเป็น High Dividend Stock ที่น่าสนใจ โดยประกาศจ่ายปันผล 0.89 บาทต่อหุ้น (Dividend Yield 1.1%) XD 6 พ.ค. 2558
บล.เคทีบี(ประเทศไทย) ระบุในบทวิเคราะห์ (27 เม.ย.) ว่า แนะนำ “ซื้อ” DTAC ราคาเป้าหมาย 96.00 บาท/หุ้น โดยDTAC รายงานกำไรสุทธิไตรมาส 1/58 ที่ 2,292 ล้านบาทสูงกว่าที่คาด จากต้นทุนส่วนแบ่งรายได้และค่าเสื่อมราคาที่ลดลงผิดคาด
อีกทั้ง DTAC มีการประกาศเพิ่มงบลงทุนในปีนี้เป็น 18,000 – 20,000 ลบ. จากเดิมที่ 14,000 ลบ. ซึ่งมองว่าเป็นสัญญาณบวกต่อการทำธุรกิจของบริษัท
อย่างไรก็ตามผลการประมูล 4G ที่จะเกิดขึ้นภายในระยะเวลา 1 ปีต่อจากนี้จะเป็นตัวกำหนดทิศทางการเติบโตของบริษัทในอนาคต ทั้งนี้เงื่อนไขการประมูลยังไม่มีความชัดเจน (จำนวนใบอนุญาตที่ประมูลได้ คลื่นที่ประมูล ราคาเริ่มต้น ฯลฯ)
 